[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 30.9.2008

COM(2008) 521 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την υπογραφή και την προσωρινή εφαρμογή της συμφωνίας σχετικά με τη θέσπιση πλαισίου για συμφωνία οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και των κρατών εταίρων της Κοινότητας Ανατολικής Αφρικής, αφετέρου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η συνημμένη πρόταση συνιστά το νομικό μέσο για την υπογραφή και την προσωρινή εφαρμογή της συμφωνίας σχετικά με τη θέσπιση πλαισίου για συμφωνία οικονομικής εταιρικής σχέσης (ΠΣΟΕΣ) μεταξύ της Ευρωπαϊκής Κοινότητας και των κρατών μελών της, αφενός, και των κρατών εταίρων ΚΑΑ, αφετέρου:

i) πρόταση απόφασης του Συμβουλίου για την υπογραφή και την προσωρινή εφαρμογή της συμφωνίας σχετικά με τη θέσπιση πλαισίου για συμφωνία οικονομικής εταιρικής σχέσης (ΠΣΟΕΣ).

Όπως ανακοινώθηκε στο πλαίσιο της ανακοίνωσης προς το Συμβούλιο και το Ευρωπαϊκό Κοινοβούλιο, της 23ης Οκτωβρίου 2007, πραγματοποιήθηκαν διαπραγματεύσεις για το ΠΣΟΕΣ προκειμένου να αποφευχθεί η διατάραξη του εμπορίου με την Κοινότητα μετά την 31η Δεκεμβρίου 2007, ημερομηνία λήξης του εμπορικού καθεστώτος που αναφέρεται στο παράρτημα V της συμφωνίας του Κοτονού και της απαλλαγής του ΠΟΕ που κάλυπτε το εν λόγω εμπορικό καθεστώς. Οι διαπραγματεύσεις αυτές ολοκληρώθηκαν με τη μονογράφηση του ΠΣΟΕΣ, στις 27 Νοεμβρίου 2007, πριν από τη λήξη του εμπορικού καθεστώτος που προβλέπεται στο παράρτημα V της Συμφωνίας του Κοτονού, στις 31 Δεκεμβρίου 2007, και την απαλλαγή του Παγκόσμιου Οργανισμού Εμπορίου (ΠΟΕ) που καλύπτει το εν λόγω εμπορικό καθεστώς.

Κατά συνέπεια, και τα πέντε κράτη εταίροι της ΚΑΑ (Κένυα, Μπουρούντι, Ουγκάντα, Ρουάντα και Τανζανία) συμπεριλήφθηκαν στον κατάλογο χωρών του παραρτήματος 1 του κανονισμού ΣΟΕΣ για την πρόσβαση στην αγορά που εγκρίθηκε από το Συμβούλιο στις 20 Δεκεμβρίου 2007[1] που έχουν επωφεληθεί από την προσφορά πρόσβασης στην κοινοτική αγορά, η οποία διατυπώθηκε στο πλαίσιο των ΣΟΕΣ από την 1η Ιανουαρίου 2008. Η συμπερίληψή τους στον εν λόγω κατάλογο θα γίνει μόνιμη με την κύρωση του ΠΣΟΕΣ από το σύνολο των συμβαλλόμενων μερών. Κατ΄αυτόν τον τρόπο θα εξασφαλιστεί ένα εναρμονισμένο εμπορικό καθεστώς με την ΕΕ να παρέχει βελτιωμένη πρόσβαση στην αγορά σε όλα τα κράτη εταίρους της ΚΑΑ, συμπεριλαμβανομένων των τεσσάρων χωρών που αναγνωρίζονται ως λιγότερο ανεπτυγμένες χώρες από τα Ηνωμένα Έθνη.

Το ΠΣΟΕΣ αποτελεί συμφωνία σχετικά με τη θέσπιση πλαισίου για ΣΟΕΣ, το πεδίο εφαρμογής του οποίου θα επεκταθεί βάσει του αποτελέσματος των διαπραγματεύσεων για τη σύναψη ολοκληρωμένης ΣΟΕΣ έως τον Ιούλιο 2009. Περιλαμβάνει όλα τα μέτρα που απαιτούνται για τη θέσπιση ζώνης ελεύθερων συναλλαγών συμβατής με τις διατάξεις του άρθρου XXIV της ΓΣΔΕ 1994[2]. Η εν λόγω συμφωνία περιλαμβάνει επίσης διατάξεις όσον αφορά τους κανόνες καταγωγής, τα μη δασμολογικά μέτρα, τα μέτρα εμπορικής άμυνας, την αποτροπή και τη διευθέτηση διαφορών, καθώς και την αλιεία και τις διοικητικές και θεσμικές διατάξεις.

Η διαπραγμάτευση ολοκληρωμένης ΣΟΕΣ αποτελεί λογική συνέχεια των οδηγιών για ΣΟΕΣ με τα κράτη ΑΚΕ που εγκρίθηκαν από το Συμβούλιο στις 12 Ιουνίου 2002.

Οι θεσμικές διατάξεις προβλέπουν μεταξύ άλλων ένα συμβούλιο ΣΟΕΣ, αποτελούμενο από εκπροσώπους των συμβαλλόμενων μερών με αρμοδιότητα την εφαρμογή της συμφωνίας.

Μέχρι να τεθεί σε ισχύ το ΠΣΟΕΣ, η συμφωνία προβλέπει την προσωρινή εφαρμογή της συμφωνίας.

Η Επιτροπή έκρινε τα αποτελέσματα των διαπραγματεύσεων ως ικανοποιητικά και σύμφωνα με τις οδηγίες διαπραγμάτευσης από το Συμβούλιο και ζητά από το Συμβούλιο:

- να εγκρίνει την υπογραφή, εξ ονόματος της Ευρωπαϊκής Κοινότητας, του ΠΣΟΕΣ·

- να εγκρίνει την προσωρινή εφαρμογή του ΠΣΟΕΣ, μέχρι να τεθεί σε ισχύ.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την υπογραφή και την προσωρινή εφαρμογή της συμφωνίας σχετικά με τη θέσπιση πλαισίου για συμφωνία οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και των κρατών εταίρων της Κοινότητας Ανατολικής Αφρικής, αφετέρου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 133 και 181, σε συνδυασμό με το άρθρο 300 παράγραφος 2 πρώτο εδάφιο,

την πρόταση της Επιτροπής[3],

Εκτιμώντας τα ακόλουθα:

(1) Στις 12 Ιουνίου 2002, το Συμβούλιο εξουσιοδότησε την Επιτροπή να ξεκινήσει διαπραγματεύσεις συμφωνιών οικονομικής εταιρικής σχέσης με χώρες ΑΚΕ.

(2) Οι διαπραγματεύσεις για συμφωνία σχετικά με τη θέσπιση πλαισίου για συμφωνία οικονομικής εταιρικής σχέσης ( «ΠΣΟΕΣ») ολοκληρώθηκαν στις 27 Νοεμβρίου 2007 μεταξύ της Ευρωπαϊκής Κοινότητας και των κρατών μελών της, αφενός, και των κρατών εταίρων της ΚΑΑ (Κένυα, Μπουρούντι, Ουγκάντα, Ρουάντα και Τανζανία), αφετέρου.

(3) Το άρθρο 45 παράγραφος 4 του ΠΣΟΕΣ προβλέπει την προσωρινή εφαρμογή του, μέχρι να τεθεί σε ισχύ.

(4) Με την επιφύλαξη της μεταγενέστερης σύναψής του, είναι σκόπιμο να υπογραφεί το ΠΣΟΕΣ εξ ονόματος της Κοινότητας και να εφαρμοσθεί προσωρινά,

ΑΠΟΦΑΣΙΖΕΙ:

Άρθρο 1

Η υπογραφή της συμφωνίας σχετικά με τη θέσπιση πλαισίου για συμφωνία οικονομικής εταιρικής σχέσης μεταξύ των κρατών εταίρων της ΚΑΑ και της Ευρωπαϊκής Κοινότητας και των κρατών μελών της εγκρίνεται εξ ονόματος της Κοινότητας, με την επιφύλαξη της απόφασης του Συμβουλίου για τη σύναψη της εν λόγω συμφωνίας οικονομικής εταιρικής σχέσης.

Tο κείμενο της συμφωνίας επισυνάπτεται στην παρούσα απόφαση.

Άρθρο 2

Με την παρούσα εξουσιοδοτείται ο Πρόεδρος του Συμβουλίου να ορίσει το πρόσωπο ή τα πρόσωπα που είναι αρμόδια να υπογράψουν τη συμφωνία εξ ονόματος της Ευρωπαϊκής Κοινότητας, με την επιφύλαξη της σύναψής της.

Άρθρο 3

Η συμφωνία εφαρμόζεται προσωρινά σύμφωνα με το άρθρο 45 παράγραφος 4 της συμφωνίας, εν αναμονή της περάτωσης των διαδικασιών για τη σύναψή της. Η Επιτροπή δημοσιεύει ανακοίνωση με πληροφορίες για την ημερομηνία προσωρινής εφαρμογής.

Βρυξέλλες, […]

Για το Συμβούλιο

Ο Πρόεδρος

[…]

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΠΡΟΤΑΣΕΙΣ ΜΕ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΟΙ ΟΠΟΙΕΣ ΠΕΡΙΟΡΙΖΟΝΤΑΙ ΑΠΟΚΛΕΙΣΤΙΚΑ ΣΤΑ ΕΣΟΔΑ

1. ΟΝΟΜΑΣΙΑ ΤΗΣ ΠΡΟΤΑΣΗΣ:

ΑΠΟΦΑΣΗ ΤΟΥ ΣΥΜΒΟΥΛΙΟΥ για την υπογραφή και την προσωρινή εφαρμογή της συμφωνίας σχετικά με τη θέσπιση πλαισίου για συμφωνία οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και των κρατών εταίρων της Κοινότητας Ανατολικής Αφρικής, αφετέρου

2. ΓΡΑΜΜΕΣ ΠΡΟΫΠΟΛΟΓΙΣΜΟΥ:

Κεφάλαιο και άρθρο: 12/120

Ποσό εγγεγραμμένο στον προϋπολογισμό για το εν λόγω οικονομικό έτος: 16 431 900 000 (Προϋπολογισμός 2008)

3. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

( Η πρόταση δεν έχει δημοσιονομικές επιπτώσεις

( Πρόταση χωρίς δημοσιονομικές επιπτώσεις στις δαπάνες αλλά με δημοσιονομικές επιπτώσεις στα έσοδα – οι επιπτώσεις στα έσοδα είναι οι ακόλουθες:

4. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Για να προστατευθούν τα οικονομικά συμφέροντα των Κοινοτήτων από την απάτη και άλλες παρατυπίες, η Επιτροπή δύναται να διενεργεί επιτόπιους ελέγχους και επιθεωρήσεις σύμφωνα με το άρθρο 22 της Συμφωνίας μεταξύ των κρατών εταίρων της ΚΑΑ και της Ευρωπαϊκής Κοινότητας και των κρατών μελών της και σύμφωνα με το άρθρο 7 του πρωτοκόλλου 2 που προσαρτάται στην εν λόγω Συμφωνία. Αν κριθεί σκόπιμο, διενεργούνται έρευνες από την Ευρωπαϊκή Υπηρεσία Καταπολέμησης της Απάτης (OLAF), οι οποίες διέπονται από τον κανονισμό (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου. Η Επιτροπή διενεργεί τακτικούς ελέγχους βάσει εγγράφων και επιτόπιους ελέγχους.

5. ΑΛΛΕΣ ΠΑΡΑΤΗΡΗΣΕΙΣ

Όλοι οι εναπομένοντες τελωνειακοί δασμοί στα προϊόντα καταγωγής των περιφερειών ή κρατών ΑΚΕ που έχουν ολοκληρώσει διαπραγματεύσεις σχετικά με Συμφωνίες Οικονομικής Εταιρικής Σχέσης ή συμφωνίες που περιλαμβάνουν εμπορικές ρυθμίσεις συμβατές με τον ΠΟΕ καταργήθηκαν με την έγκριση του κανονισμού (ΕΚ) αριθ. 1528/2007 του Συμβουλίου. Συνεπώς, δεν υπάρχουν συμπληρωματικές δημοσιονομικές επιπτώσεις που συνδέονται με την παρούσα πρόταση.

[1] Κανονισμός 1528/2007 του Συμβουλίου.

[2] Γενική Συμφωνία Δασμών και Εμπορίου (1994).

[3] ΕΕ C […] της […], σ. […].